বাজেট প্রস্তাবেই উল্লেখ করেছেন অর্থমন্ত্রী অরুণ জেটলী। এ বার ১ এপ্রিল থেকে নয়া নীতি কার্যকর করতে চলেছে কেন্দ্র। নোট বাতিলের পর থেকেই দেশে ডিজিটাল লেনদেনে গুরুত্ব দিতে চাইছে কেন্দ্র। একের পর এক সিদ্ধান্তে নগদ লেনদেন কমানোর চেষ্টা চালাচ্ছেন মোদী, জেটলী। এ বার সিদ্ধান্ত— ৩ লাখ টাকার বেশি কোনও নগদ লেনদেন হলে একশো শতাংশ জরিমানা হবে। অর্থাৎ কেউ ৪ লাখ টাকার লেনদেন করলে জরিমানা হবে ৪ লাখ টাকা। ৫০ লাখ টাকার লেনদেন ধরা পরলে জরিমানা ৫০ লাখ টাকা। এমনটাই জানিয়েছেন কেন্দ্রীয় রাজস্ব সচিব হাসমুখ আধিয়া।
এই লেনদেনের ক্ষেত্রে জরিমানা দিতে হবে গ্রহিতাকে, দাতাকে ধরা হবে না। রাজস্ব সচিব জানিয়েছে, যদি কেউ নগদ টাকায় দামি কোনও সম্পত্তি কেনেন, তবে বিক্রেতাকে নগদ নেওয়ার জন্য জরিমানা করা হবে। এক সঙ্গে ২ লাখ টাকার কোনও সম্পত্তি নগদে কিনতে গেলে আগেই প্যান জানানো আবশ্যিক ছিল। তবে এ বার যে নয়া নীতি নেওয়া হয়েছে, একটি লেনদেন তো বটেই, সেই সঙ্গে একটি সম্পত্তি কেনা বা কোনও একটি নির্দিষ্ট খরচের জন্য একাধিক লেনদেন মিলিয়েও ৩ লাখ টাকার বেশি নগদ দেওয়া নেওয়া যাবে না। 
তবে এই লেনদেনের ক্ষেত্রে একটি ছাড় দেওয়া হয়েছে। কেন্দ্র জানিয়েছে, কেন্দ্রীয় সরকারি সংস্থা, ব্যাঙ্ক, পোস্ট অফিস এবং সমবায় ব্যাঙ্কে ৩ লাখ টাকার বেশি নগদ দেওয়া যাবে।